Diari Oficial de la Generalitat Valenciana


Sumari del DOGV 4387, del 27-11-2002 (2002/13586)

ACORD de 29 d'octubre de 2002, de la Comissió Territorial d'Urbanisme d'Alacant, relatiu al projecte d'expropiació per taxació conjunta del APD-8 Industrial, Onil II del municipi d'Onil.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4387

Data del DOGV
:   27-11-2002

Secció del DOGV
:   V. ALTRES ANUNCIS - F) EXPROPIACIONS

Número del document
:   2002/13129


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 29 d'octubre de 2002, de la Comissió Territorial d'Urbanisme d'Alacant, relatiu al projecte d'expropiació per taxació conjunta del APD-8 Industrial, Onil II del municipi d'Onil. [2002/13527]
  
Vist l'expedient de referència i d'acord amb els antecedents i consideracions següents:
  
Antecedents de fet
  
Primer
  
Amb data 24 de setembre de 2002 l'Ajuntament d'Onil remet el projecte i la documentació complementària, relativa a l'expropiació per taxació conjunta de l'Àrea de Reserva APD-8 Industrial Onil II, a l'efecte de l'aprovació per la Comissió Territorial d'Urbanisme.
  
Segon
  
Actua l'Ajuntament d'Onil com a administració expropiant, i com a beneficiària de l'expropiació, a l'empara del que preveu l'article 99.3 de la Llei Reguladora de l'Activitat Urbanística, la mercantil de capital públic íntegrament municipal denominada Sociedad de Promoción Económica de Onil, SA.
  
Tercer
  
Durant la tramitació del citat expedient s'han dut a terme les actuacions següents:
  
I. Amb data 2 de juliol de 2002, la Comissió de Govern Municipal va adoptar l'acord de sotmetre a informació pública per termini d'un mes el projecte d'expropiació de l'àrea de reserva APD-8 Industrial Onil II, delimitada pel Pla Especial aprovat definitivament per la Comissió Territorial d'Urbanisme de data 11 de març de 2002.
  
II. El referit acord es va publicar en el Butlletí Oficial de la Província núm. 169, de 25 de juliol de 2002, i en el diari Información de 18 de juliol de 2002, i es van efectuar les notificacions individuals als titulars de béns i de drets afectats.
  
III. Durant el període de sotmetiment a informació pública es van presentar vint-i-cinc escrits d'al·legacions que van ser informades oportunament.
  
Quart
  
Constituïx l'objecte de l'expedient l'expropiació dels béns i els drets dels propietaris afectats pel projecte d'expropiació de l'Àrea de Reserva APD-8 Industrial Onil II, compresos en el terme municipal d'Onil, el seu àmbit coincidix amb l'àrea de reserva delimitada pel Pla Especial que especifica que ?L'àrea de reserva que es delimita comprén una superfície total de 327.287m2?. Limita al nord per la via de circumval·lació que coincidix amb el límit del Sector APD-7 PP Industrial l'Amarjal, 1a fase; a l'est, en part amb sòl no urbanitzable comú, i en part amb terrenys de la fàbrica PlayMobil; al sud, amb l'Autovia Central Villena-Alcoi-Alacant i a l'oest, amb sòl no urbanitzable comú.
  
Segons reflectix la memòria informativa del Pla Especial, l'àrea de reserva delimitada comprén part del Sector APD-8, de sòl urbanitzable sense ordenació detallada d'ús industrial, delimitat en el Pla General d'Onil (a excepció dels terrenys situats a l'est de la carretera CV-815 Onil-Sant Vicent), la Unitat d'Execució núm. 3 del Sector APD-13, la gestió del qual està vinculada al Sector APD-8, de conformitat amb els criteris d'ordenació estructural arreplegats en el Pla General, i una xicoteta porció de terrenys, actualment classificats com a sòl no urbanitzable comú, sobre els quals està prevista l'execució de les rotondes que s'han d'efectuar en el futur desdoblament de la carretera CV-815 Onil-Sant Vicent, rotondes a què, d'acord amb el Pla General d'Ordenació, queda condicionat el desenrotllament del Sector APD-8.
  
Cinqué
  
La documentació tècnica que integra el projecte és la següent:
  
1r. Determinació de l'àmbit territorial amb els documents que l'identifiquen quant a situació, superfície i límits.
  
2n. Memòria comprensiva de la relació de propietaris afectats i dels béns i els drets a expropiar i els criteris de valoració segons la qualificació urbanística.
  
3r. Fulls de preu just individualitzats de cada finca, que contingen el valor del sòl i, si és procedent, el corresponent a les edificacions, obres, instal·lacions i plantacions.
  
Sisé
  
Consta en l'expedient l'informe de la Gerència Regional del Cadastre de la Comunitat Valenciana de data 22 d'octubre de 2002, emés per l'arquitecte en cap de la unitat d'inspecció, en sentit desfavorable per entendre que els sòls objecte d'expropiació no es troben en la situació prevista en l'article 16.2 de la Llei 8/98, de Règim del Sòl i Valoracions (LRSV), la qual cosa possibilitaria la valoració pel mètode de comparació (previst en l'article 26 de la LRSV per al sòl no urbanitzable), sinó que es troba en la situació prevista en l'article 16.1, per la qual cosa la valoració hauria de realitzar-se segons disposa l'article 27.2 per al sòl urbanitzable (valor deduït de les ponències de valors cadastrals o, si no n'hi ha, del valor de repercussió obtingut pel mètode residual).
  
Fonaments de dret
  
Primer
  
Se sotmet a la Comissió Territorial d'Urbanisme d'Alacant l'aprovació definitiva del projecte d'expropiació per taxació conjunta dels terrenys de l'Àrea de Reserva del APD-8 Industrial Onil II tramitat per l'Ajuntament d'Onil.
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense cap valoració de l'oportunitat del projecte, i, al mateix temps, la intervenció d'este òrgan ho serà sense perjuí de la ulterior actuació del jurat provincial d'expropiació, que serà el que, en última instància, d'existir oposició dels expropiats, resoldrà sobre el preu just. Així les coses, la intervenció de la comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és prou per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la LRSV disposa que ?a l'efecte d'expropiació, les valoracions del sòl s'efectuaran d'acord amb els criteris establits en la present llei, qualsevol que siga la finalitat que la motive i la legislació, urbanística o d'un altre caràcter, que la legitime?. D'esta manera, en eixe simple control de legalitat que ens ocupa del que es tractarà fonamentalment és de comprovar l'adequació del projecte a esta llei i a la normativa complementària d'esta.
  
Segon
  
L'expedient s'ha tramitat de conformitat amb el que establixen els articles 138 i següents, del Text Refós de la Llei del Sòl de 1976, i complix les garanties procedimentals exigibles.
  
La recent sentència del Tribunal Constitucional d'11 de juliol de 2001 declara insconstitucional l'article 38 de la LRSV que regulava que en la tramitació de les expropiacions per taxació conjunta, el pagament o el depòsit de l'import de la valoració establida per l'òrgan competent a aprovar el projecte d'expropiació habilitarà per a procedir a l'ocupació de la finca. No obstant això, i de conformitat amb la declaració d'inconstitucionalitat de la disposició de derogació del Text Refós de la Llei del Sòl de 1992 (efectuada per la STC 61/97), que derogava la Llei del Sòl de 1976, s'ha de rehabilitar el dit text legal, en este article 138 s'arreplega el mateix contingut legal que en l'article 38 declarat inconstitucional, per la qual cosa, en defecte de regulació autonòmica, i d'acord amb la clàusula residual de l'article 149.3 de la Constitució, el procediment de taxació conjunta serà el regulat per l'article 138 de la Llei del Sòl de 1976.
  
Tercer
  
La documentació s'estima completa d'acord amb el que preveu l'article 202 del Reglament de Gestió Urbanística.
  
Quart
  
L'objecte de l'expedient es considera adequat segons el que establix l'article 34 de la Llei 6/1998, sobre Règim del Sòl i Valoracions, i es troba legitimat l'exercici de la potestat expropiatòria per l'aprovació del corresponents instrument de planejament urbanístic que preveu la seua obtenció mitjançant expropiació.
  
Cinqué
  
Els criteris de valoració utilitzats es consideren, en principi, ajustats al que establixen els articles 23 i següents de la LRSV.
  
El sòl objecte d'expropiació, partint de la premissa que no té el programa aprovat, es valora com a no urbanitzable (article 16.2 de la LRSV) i s'ha pres com a valor del sòl per a trobar el valor d'expropiació de les finques afectades, el calculat pel mètode de comparació. (Tot això en concordança amb la Circular de la Subsecretaria d'Urbanisme i Ordenació Territorial, de data 18 de maig de 1998).
  
El valor de les plantacions, obres i edificacions que existixen en l'àmbit es determinen segons els criteris de l'article 31 de la LRSV i de la Llei d'Expropiació Forçosa.
  
Sisé
  
La Comissió Territorial d'Urbanisme és l'òrgan competent per a resoldre sobre l'aprovació de l'expedient d'expropiació del procediment de taxació conjunta, segons disposen els articles 202.6 del Reglament de Gestió Urbanística i 10. d) del Decret 77/96, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Tal resolució haurà de notificar-se als interessats titulars dels béns i els drets que figuren en este i se'ls conferix un termini de 20 dies a l'efecte de manifestar la seua disconformitat amb la valoració establida. En este cas es donarà trasllat de l'expedient i del full d'apreciació impugnat al Jurat Provincial d'Expropiació Forçosa perquè se seguisquen els tràmits pertinents de determinació del preu just. Si els interessats no formulen cap oposició en el termini anteriorment citat, s'entendrà acceptada la valoració fixada en l'acte d'aprovació de l'expedient, i s'entendrà determinat el preu just definitivament i de conformitat.
  
En qualsevol cas, l'acord de l'aprovació de l'expedient d'expropiació, pel procediment de taxació conjunta, habilita que, amb el pagament previ o depòsit de l'import puga procedir-se a l'ocupació dels béns i els drets afectats per l'expropiació, i es produïxen els efectes prevists en els números 6, 7 i 8 de la Llei d'Expropiació Forçosa, sense perjuí de la valoració, si és procedent, pel Jurat Provincial d'Expropiació (article 38 LRSV).
  
Vists els preceptes legals citats, la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999 i la resta de disposicions de general i pertinent aplicació, la Comissió Territorial d'Urbanisme acorda
  
1. Aprovar definitivament, l'expedient d'expropiació de referència tramitat pel procediment de taxació conjunta, per a l'obtenció dels terrenys de l'Àrea de Reserva APD-8 Industrial Onil II del terme municipal d'Onil.
  
El dit acord implica la declaració d'urgència de l'ocupació dels béns i els drets afectats per l'expropiació, a l'efecte previst en l'article 28 de la Llei 6/1998, sobre Règim del Sòl i Valoracions i de la Llei d'Expropiació Forçosa.
  
2. Notificar el present acord als interessats que consten en els fulls de preu just units a l'expedient, i adjuntar la còpia individual del citat full de preu just i conferir-los un terme de 20 dies durant el qual podran manifestar per escrit davant d'esta Comissió la disconformitat amb la valoració establida.
  
En el cas que es formule oposició a la valoració es donarà trasllat de l'expedient i del full d'apreciació impugnada al Jurat Provincial d'Expropiació Forçosa perquè se seguisquen els tràmits pertinents de determinació del preu just, sense perjuí que el pagament o depòsit de l'import done la valoració produirà els efectes prevists en els números 6, 7 i 8 de l'article 52 de la Llei d'Expropiació Forçosa.
  
En cas contrari, s'entendrà acceptada la valoració fixada en l'acte d'aprovació de l'expedient, i s'entendrà determinat el preu just definitivament i de conformitat.
  
3. Publicar íntegrament el present acord aprovatori en el Diari Oficial de la Generalitat Valenciana a l'efecte de la immediata entrada en vigor, de conformitat amb el que disposen els apartats 2 i 4.b) de l'article 59 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, ja que no té el document de normes urbanístiques.
  
Contra el present acord, que no posa fi a la via administrativa, podrà interposar-se recurs d'alçada davant del conseller d'Obres Públiques, Urbanisme i Transports, en el termini d'un mes, segons disposen els articles 114 a 116 de la Llei de Règim Jurídic de les Administracions Públiques i del Procediment Administratiu Comú i 23.1 del Reglament dels Òrgans Urbanístics de la Generalitat Valenciana. El citat recurs procedirà contra els distints elements integrants de l'expedient excepte sobre la fixació del preu just, la determinació de la qual se sotmetrà al procediment assenyalat en el punt segon anterior.